CELEX: C2005/057/43
Language: el
Date: 2005-03-05 00:00:00
Title: Υπόθεση T-455/04: Προσφυγή των D. Beyatli και A. Candan κατά της Επιτροπής των Ευρωπαϊκών Κοινοτήτων, ασκηθείσα στις 18 Νοεμβρίου 2004

5.3.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 57/25
            
         Προσφυγή των D. Beyatli και A. Candan κατά της Επιτροπής των Ευρωπαϊκών Κοινοτήτων, ασκηθείσα στις 18 Νοεμβρίου 2004
   (Υπόθεση T-455/04)
   (2005/C 57/43)
   Γλώσσα διαδικασίας: η αγγλική
   Η D. Beyatli. Λευκωσία Κύπρου, και ο Α. Candan, Κωνσταντινούπολη Τουρκίας, εκπροσωπούμενοι από τον δικηγόρο A. Δημητριάδη, άσκησαν στις 18 Νοεμβρίου 2004 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Οι προσφεύγοντες ζητούν από το Πρωτοδικείο:
   
               —
            
            
               να ακυρώσει την απόφαση της Επιτροπής της 5ης Μαΐου 2004 περί απορρίψεως της συμμετοχής των προσφευγόντων στις γραπτές δοκιμασίες του διαγωνισμού EPSO/A/1/03 για την πρόσληψη Κυπρίων αναπληρωτών υπαλλήλων διοικήσεως
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα
   Οι προσφεύγοντες είναι Κύπριοι με μητρική γλώσσα την τουρκική. Στα πλαίσια του γενικού διαγωνισμού EPSO/A/1/03 για Κυπρίους υπέβαλαν υποψηφιότητα για τη θέση αναπληρωτή υπαλλήλου διοικήσεως. Σύμφωνα με την προκήρυξη του διαγωνισμού, απαραίτητη προϋπόθεση ήταν οι υποψήφιοι να έχουν τέλεια γνώση της ελληνικής γλώσσας. Οι προσφεύγοντες δεν έλαβαν επαρκή αριθμό μορίων κατά τη δοκιμασία (ε), η οποία συνίστατο στην εξέταση στην ελληνική γλώσσα, οπότε δεν έγιναν δεκτοί στις προφορικές δοκιμασίες.
   Οι προσφεύγοντες βάλλουν κατά την αποφάσεως, υποστηρίζοντας ότι η προϋπόθεση οι υποψήφιοι να έχουν τέλεια γνώση της ελληνικής εισάγει δυσμενή διάκριση, δεδομένου ότι μητρική γλώσσα όλων των Κυπρίων δεν είναι μόνον η ελληνική. Κατά τους προσφεύγοντες, η εν λόγω προϋπόθεση παραβιάζει το άρθρο 12 ΕΚ και τα άρθρα 1δ και 27 του κανονισμού υπηρεσιακής καταστάσεως των υπαλλήλων. Υποστηρίζουν περαιτέρω ότι το άρθρο 3 (1) του κανονισμού 401/2004 (2) περιορίζει την πρόσληψη αποκλειστικά σε όσους έχουν ως κύρια γλώσσα τους μία από τις 11 υφιστάμενες επίσημες γλώσσες και τούτο είναι δυσανάλογο προς τους στόχους της Ευρωπαϊκής Ενώσεως και την πρόθεσή της να εντάξει στην Ευρωπαϊκή Ένωση τουρκοφώνους Κυπρίους.
   
      (1)  Σ.τ.Μ. Εκ παραδρομής αναφέρεται το άρθρο 3 ενώ στην πραγματικότητα πρόκειται για την τρίτη αιτιολογική σκέψη και το άρθρο 2 του κανονισμού.
   
      (2)  Κανονισμός (ΕΚ, Ευρατόμ) 401/2004 του Συμβουλίου, της 23ης Φεβρουαρίου 2004, για τη θέσπιση ειδικών προσωρινών μέτρων σχετικά με την πρόσληψη υπαλλήλων των Ευρωπαϊκών Κοινοτήτων επ' ευκαιρία της προσχωρήσεως της Εσθονίας, της Κύπρου, της Λετονίας, της Λιθουανίας, της Μάλτας, της Ουγγαρίας, της Πολωνίας, της Σλοβακίας, της Σλοβενίας και της Τσεχικής Δημοκρατίας (ΕΕ L 67 της 5ης Μαρτίου 2004, σ. 1).